Birinchi guruhga qattiq xo‘jalik sovunini yetkazib berish, qabul qilish, saqlash va berib yuborish tartibi to‘g‘risida yo‘riqnomani tasdiqlash haqida

O‘zbekiston Respublikasi Vazirlar Mahkamasining 2004-yil 9-martdagi 113-son qarori (O‘zbekiston Respublikasi qonun hujjatlari to‘plami, 2004-yil, 10-son, 118-modda) bilan tasdiqlangan O‘zbekiston Respublikasi Vazirlar Mahkamasi huzuridagi Davlat zaxiralarini boshqarish qo‘mitasi to‘g‘risida nizomga muvofiq O‘zbekiston Respublikasi Vazirlar Mahkamasi huzuridagi Davlat zaxiralarini boshqarish qo‘mitasi qaror qiladi: 
 1. Birinchi guruhga qattiq xo‘jalik sovunini yetkazib berish, qabul qilish, saqlash va berib yuborish tartibi to‘g‘risida yo‘riqnoma ilovaga muvofiq tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilishi lozim hamda u rasmiy e’lon qilingan kundan e’tiboran kuchga kiradi.
 1. Mazkur Yo‘riqnoma birinchi guruhga qattiq xo‘jalik sovunini yetkazib berish, qabul qilish, saqlash va berib yuborish tartibini belgilaydi.
 2. Mazkur Yo‘riqnoma talablari O‘zbekiston Respublikasi Vazirlar Mahkamasi huzuridagi Davlat zaxiralarini boshqarish qo‘mitasi (bundan buyon matnda Qo‘mita deb yuritiladi) tizimidagi tashkilotlar hamda birinchi guruh moddiy boyliklarini mas’ul saqlovchi tashkilotlar uchun majburiydir.
 3. Qattiq xo‘jalik sovuni (bundan buyon matnda sovun deb yuritiladi) qismlarga ajralmaydigan karton qutilarga yoki ko‘p marta foydalaniladigan yog‘och qutilarga normativ hujjatlarga muvofiq 30 kg dan oshmaydigan og‘irlikda taxlanadi. 
 4. Sovun temir yo‘l va avtomobil transportida yog‘och yoki karton qutilarga joylangan holda tashiladi. Taxta qutilar aylanasiga sim yoki po‘lat lenta bilan bog‘lanishi lozim. 
 5. Uzoq muddat saqlashga topshiriladigan sovunni yetkazib berish uchun faqat qopqoqli qutilardan foydalaniladi. 
 6. Sovun taxlanadigan idish toza, quruq va boshqa moddalarning hidlarisiz bo‘lishi lozim.
 7. Sovun taxlanadigan idish (jumladan, qaytariladigan idish) tagiga o‘rash qog‘ozi, pergamentsimon qog‘oz va boshqa turdagi qog‘oz to‘shash mumkin.
 8. Normativ hujjat talablariga muvofiq yelimli qog‘oz lenta yoki skotch bilan faqat idishning tagini, agar transportda tashish va saqlash jarayonida butun turishini ta’minlasa, shuningdek karton idishning faqat qopqoqlarini yopishtirish, idishni bog‘lash yoki o‘rash qog‘ozidan qilingan lenta bilan yopishtirib chiqish mumkin. 
 9. Har bir sovun bo‘lagiga quyidagi ma’lumotlar aniq yozilgan shtamp tushirilishi lozim:
 tovar belgisi yoki ishlab chiqargan tashkilot nomi;
 sovunning qisqacha nomi (72 foiz, 70 foiz, 65 foiz, 60 foiz);
 normativ hujjat nomi.
 10. Transport tamg‘asida “Namlikdan saqlansin!” degan ogohlantiruvchi belgi bo‘lishi lozim.
 11. Har bir transport idishida qog‘oz yorliq bo‘lishi va unda mahsulot to‘g‘risida quyidagi ma’lumotlar ko‘rsatilishi lozim:
 sovunning nomi;
 tovar belgisi (agar bor bo‘lsa);
 ishlab chiqargan tashkilot nomi, uning pochta manzili;
 qutidagi bo‘laklar soni, bo‘laklarning jami nominal og‘irligi ko‘rsatiladi;
 partiya raqami;
 ishlab chiqarilgan sana;
 muvofiqlik belgisi;
 yaroqlilik muddati va saqlash shartlari;
 normativ hujjat nomi.
 12. Sovun partiyalari uzoq muddat saqlash uchun jo‘natilganda bir xil turdagi, bir oy mobaynida ishlab chiqarilgan, bir xil hajmdagi qutilarga taxlangan sovundan tashkil topgan bo‘lishi, har bir qutida esa sovunlar soni bir xil bo‘lishi lozim.
 13. Sovun barcha turdagi transportlarda yuk tashish qoidalariga muvofiq tashiladi.
 14. Sovun toza, quruq va tomi yopiq vagon yoki avtomobil transportida tashilishi lozim. Tashilayotganda sovunni yog‘ingarchilikdan asrash lozim. 
 15. Har bir sovun partiyasiga muvofiqlik sertifikati va sanitariya-epidemiologik xulosasi yoki ularning belgilangan tartibda tasdiqlangan nusxalari ilova qilinishi lozim.
 16. Mas’ul saqlovchi tashkilotlar shartnomaga muvofiq sovunni bus-butun, belgilangan saqlash tartibiga rioya qilinadigan yopiq omborxonalarda saqlash, shuningdek o‘z vaqtida almashtirish, yangilash, hisobini yuritish va hisobot tayyorlash uchun javobgardir. 
 17. Paketning (qutining) o‘rami bo‘lsa, sovun vaqtincha saqlashga qabul qilinadi, yetkazib beruvchi shartnomaga muvofiq yaroqsiz paketni (qutini) yaroqlisiga almashtiradi.
 18. Sovunni uzoq muddat saqlash uchun yil mavsumidan qat’i nazar, saqlash uchun optimal harorat-namlik darajasi bo‘lgan, saqlash muddati va omborni to‘ldirish me’yorini oshirish imkoniyati bo‘lgan isitiladigan va isitilmaydigan, texnik jihatdan soz, quruq, yaxshi shamollatiladigan omborxonalardan foydalaniladi.
 19. Omborxonalar mahsulotlarni qabul qilishdan oldin ta’mirlanishi va mahsulotni joylashtirish uchun tayyorlanishi lozim. Bunda tom va pollarga, tuynuk va deflektor holatlariga va eshiklarning zich yopilishiga alohida e’tibor berilishi kerak.
 20. Shamollatish vaqtida sovun bus-butun saqlanishini ta’minlash uchun omborxonalarga qo‘shimcha panjarali eshiklar o‘rnatilishi, tuynuklarga ham panjara o‘rnatilishi lozim.
 21. Omborlar quyidagilar bilan ta’minlangan bo‘lishi lozim:
 tagliklar, qistirma reykalar, narvonlar;
 harorat-namlik darajasini nazorat qilish asboblari (termometrlar, termograflar, gigrograflar va psixrometrlar);
 idishlarni ta’mirlash uchun zarur asboblar va yordamchi materiallar;
 himoya vositalari va qo‘riqlash signalizatsiyasi, birlamchi yong‘in o‘chirish vositalari, avtomatik ravishda yong‘indan xabar berish qurilmasi;
 birinchi tez tibbiy yordam ko‘rsatish vositalari. 
 22. Elektr qurilmalaridan foydalanish Iste’molchilarning elektr qurilmalaridan texnik foydalanish qoidalari (ro‘yxat raqami 1383, 2004-yil 9-iyul) (O‘zbekiston Respublikasi qonun hujjatlari to‘plami, 2004-y., 27-son, 317-modda), Iste’molchilarning elektr qurilmalaridan foydalanishda texnika xavfsizligi qoidalari (ro‘yxat raqami 1400, 2004-yil, 20-avgust) (O‘zbekiston Respublikasi qonun hujjatlari to‘plami, 2004-y., 33-son, 379-modda) talablariga muvofiq bajariladi. 
 23. Ombor atrofidagi hudud to‘g‘ri rejalashtirilishi lozim. Yer ustidagi suvlar va ariq suvlari ombordan chetlatilib oqiziladi, ushbu ariqlar suv o‘tishiga to‘sqinlik qiladigan chiqindilardan tozalab turiladi.
 24. Yong‘in chiqish manbalarining quvvati qanchalik katta va ta’sir kuchi qanchalik davomiyligidan qat’i nazar, saqlash jarayonida sovunni ulardan uzoqda tutish lozim. 
 25. Birlamchi yong‘in o‘chirish vositalari doim soz va foydalanishga tayyor bo‘lishi lozim.
 26. Yong‘in chiqqanda ularni bartaraf etish maqsadida suvli yoki havo-ko‘pikli yong‘in o‘chirgichdan foydalaniladi.
 27. Omborxonalar yong‘inga qarshi ogohlantiruvchi plakatlar, xavf to‘g‘risidagi ogohlantiruvchi yozuvlar hamda ko‘rsatkichlar va yorug‘lik signalizatsiyasi bilan to‘liq ta’minlangan bo‘lishi kerak.
 28. Omborlarning sovunni joylashtirishga va saqlashga tayyorligi bosh muhandis, laboratoriya mudiri, moddiy boyliklarga va yong‘in xavfsizligiga javobgar shaxslardan iborat komissiya tomonidan tekshiriladi va dalolatnoma bilan rasmiylashtiriladi. 
 29. Sovunni yetkazib berish va qabul qilish shartnoma asosida, qonunchilik hujjatlari hamda mazkur Yo‘riqnomaga muvofiq amalga oshiriladi. 
 30. Sovunning organoleptik va fizikaviy-kimyoviy ko‘rsatkichlari mazkur Yo‘riqnomaning ilovasida keltirilgan jadvallarga muvofiq aniqlanadi. 
 31. Sovun temir yo‘l transportida keltirilganda vagonlar temir yo‘l tashkiloti vakili ishtirokida ko‘zdan kechiriladi. Tashqi ko‘zdan kechirishda:
 vagonlarning texnik sozligi;
 plombalarning butunligi, ulardagi izning aniqligi;
 vagon eshiklarida buragichlarning borligi va ularning holati;
 yukning nomi va qutilardagi tamg‘a yukka ilova qilingan hujjatlarga mosligi tekshiriladi.
 32. Tekshirish jarayonida aniqlangan kamchiliklar, shu jumladan vagonning texnik nosozligi, plombalarning yo‘qligi, ulardagi izning noaniqligi, yuk tashish qoidalarida ko‘rsatilgan boshqa holatlar umumiy shakldagi dalolatnoma bilan rasmiylashtiriladi. 
 33. Yaroqli idishlardagi (butun paketlardagi) sovun o‘rinlar soni, normativ hujjatlar bo‘yicha sovun bo‘lagining nominal og‘irligi, trafaret bo‘yicha qutilardagi sovunlar sonidan kelib chiqqan holda har bir qutining netto og‘irligiga qarab qabul qilinadi. 
 34. Zarar ko‘rgan idishdagi sovun amaldagi og‘irligi bo‘yicha va har bir sovun bo‘lagini bittadan sanagan holda qabul qilinadi. 
 35. Sovun qabul qilinayotganda idishning jiddiy zarar ko‘rganligi, o‘ramning normativ hujjatlar talablariga javob bermasligi, mahsulot nomining yoki miqdorining transport hujjatida ko‘rsatilgan ma’lumotlarga mos kelmasligi aniqlansa, dalolatnoma tuziladi.
 Dalolatnomada plombalardagi nazorat belgilarining holati ko‘rsatilishi shart.
 36. Sovunning sifatini tekshirish uchun kelgan har bir vagon va avtomobil transportidan qutilardagi sovunning bir foiziga teng miqdorda o‘rtacha namuna ajratib olinadi. Partiyaning kamida uchta joyidan namuna olinishi lozim. 
 37. Idish, o‘ram va tamg‘aning normativ hujjatlar talablariga javob bermasligi aniqlansa, tanlov asosida takroriy tekshiruv o‘tkaziladi. Belgilangan ko‘rsatkichlar bo‘yicha o‘rinlarning ikki foizdan ko‘p bo‘lmagan qismigina normativ hujjat talablariga javob bermasa, faqat aniqlangan o‘rinlar soni yaroqsizga chiqariladi. Ushbu ko‘rsatkichlar bo‘yicha o‘rinlarning ikki foizdan ko‘p qismi normativ hujjat talablariga javob bermasligi aniqlansa, butun partiya yaroqsiz deb topiladi. 
 Sovunning sifat ko‘rsatkichlari normativ hujjat talablariga javob bermasligi aniqlansa, tahlil o‘tkazish va nizoli holatlarni nazarda tutgan holda belgilangan tartibda arbitraj namunasi olinadi va ikki oy davomida saqlanadi.
 38. Sifat jihatidan normativ hujjat talablariga javob bermaydigan hamda joyida ta’mirlash imkoni bo‘lmagan nosoz idishdagi sovun partiyasi vaqtincha saqlash uchun qabul qilinadi va keyinchalik yetkazib beruvchining ko‘rsatmasiga asosan jo‘natish uchun alohida taxlanadi.
 39. Yaroqsiz deb topilgan sovunlar bo‘yicha yaroqsiz deb topish to‘g‘risida dalolatnoma tuziladi. Etkazib beruvchi yaroqsiz deb topish to‘g‘risidagi dalolatnomani olgandan keyin shartnomaga muvofiq yaroqsiz deb topilgan sovun o‘rniga yaroqli sovun yetkazib berishi, yaroqsizga chiqarilgan mahsulotni olib chiqib ketilishini ta’minlashi lozim. 
 40. Sovun ombor maydonidan oqilona foydalanish, mahsulot va idishlarning butun saqlanishini ta’minlash, ularning sifatini nazorat qilish uchun qulay sharoit yaratish zarurligini inobatga olgan holda omborga joylashtiriladi. Sovunni shtabelga taxlash ularning mustahkamligini ta’minlash, yukni tushirish va ortish ishlari uchun imkon qadar qulay sharoit yaratish zaruratidan kelib chiqqan holda amalga oshiriladi. Bunda har bir omborning o‘ziga xos xususiyatlari va ombor maydonining har bir kvadrat metriga mahsulot taxlash me’yorlari inobatga olinishi lozim. 
 41. Mahsulot miqdorini nazorat qilish uchun shtabellarda saqlanayotgan sovun qutilari sanab chiqiladi. 
 42. Shtabellar bitta yoki bir nechta vagon yoki avtomobil transporti partiyalaridan, turi va sifati bir xil, bir chorak mobaynida ishlab chiqarilgan, bir xil turdagi va hajmdagi qutilarga taxlangan sovundan tashkil topgan bo‘lishi, har bir qutida esa sovunlar soni bir xil bo‘lishi kerak.
 43. Ombor maydonidan samarali foydalanish uchun ayrim hollarda bitta shtabelga turli xildagi, turli oylarda ishlab chiqarilgan, turli yetkazib beruvchilardan olingan sovun taxlanishi mumkin, bunda shtabel chizmasida qutilarni shtabelga taxlash tartibi ko‘rsatiladi.
 44. Sovun balandligi 15 sm dan oshmaydigan quruq, toza tagliklarga taxlanadi. Berib yuborilayotganda ishlarni mexanizatsiyalashtirish uchun har bir quti tagiga 5 sm qalinlikda reyka yoki taglik qo‘yiladi. 
 45. Sovun shtabellari isitilmaydigan omborlarga 7 va undan ko‘p quti kengligida, isitiladigan omborlarda 5-6 quti kengligida taxlanadi. Taxlash uzunligi va balandligi omborxona xususiyatlaridan (balandligi, uzunligi, ustunlar balandligi, shamollatish tizimi) kelib chiqib belgilanadi. Transport tagligiga ortilganda sovun 3-4 quti balandligida taxlanadi. Ayrim qutilar egilib qolsa, shtabelni qaytadan taxlash lozim.
 46. Saqlash jarayonida sovunni jadal shamollatish, yuk ortish va tushirish mexanizmlaridan foydalanish uchun imkoniyat yaratish, sovunning bus-butun saqlanishini nazorat qilish va yong‘in xavfsizligi qoidalariga rioya etish maqsadida sovun shtabellari orasida quyidagi tartibda yo‘lak qoldiriladi:
 ombor (seksiya) perimetri bo‘yicha – devor, chiqib turgan konstruksiyalar yoki isitish uskunalaridan 0,8 m kenglikda;
 shtabellar orasida - 0,5 m kenglikda;
 maydoni 700 m² oshmaydigan omborlarda foydalaniladigan yuk ortish mexanizmiga qarab ishchi eshik qarshisida 2,0-2,5 m kenglikda; 
 maydoni 700 m² dan 1000 m² gacha bo‘lgan omborlarda 2,0-2,5 m kenglikda bitta bo‘ylama yo‘lak va ishchi eshikdan bo‘ylama yo‘lakkacha 1,5-1,7 m kenglikda ikkita ko‘ndalang yo‘lak;
 maydoni 1000 m² dan ortiq bo‘lgan omborlarda 2,0-2,5 m kenglikda bitta bo‘ylama yo‘lak va ishchi eshikdan bo‘ylama yo‘lakkacha 1,5-1,7 m kenglikda uchta ko‘ndalang yo‘lak.
 Ombor kengligi 30 m dan kam bo‘lsa, sovunni aralash bo‘ylama yo‘lak qoldirib taxlash mumkin. 
 47. Yong‘in xavfsizligi qoidalariga rioya qilish maqsadida shtabellarning tepa qatori bilan elektr simlari va yoritqichlar orasidagi masofa 0,5 m dan kam bo‘lmasligi lozim.
 48. Sovun bilan bog‘liq yuk ortish va tushirish ishlari, ombor ichidagi ishlar yuqori mehnat samaradorligiga erishish, xarajatlarni qisqartirish hamda mahsulotning sifat va miqdor jihatidan saqlanishini ta’minlashni, shuningdek ilg‘or ish usullarini qo‘llashni nazarda tutuvchi texnologik xaritalar asosida amalga oshirilishi lozim. 
 49. Yuk ortish va tushirish hamda joydan-joyga ko‘chirishda sovun solingan qutilarni ehtiyot qilish, urilishi, turtilishiga yo‘l qo‘ymaslik kerak. Sifatini tekshirish uchun sovun solingan qutilarni ehtiyotkorlik bilan ochish lozim.
 50. Har bir sovun shtabeli tayyor bo‘lgandan so‘ng, unga shtabel yorlig‘i tuziladi va shtabelga osib qo‘yiladi. Har bir shtabel yorlig‘iga qutilarning joylashish chizmasi ilova qilinadi. Bu chizma moddiy javobgar shaxs tomonidan mahsulotni shtabelga taxlash ishlari tugatilishi bilan tuziladi. 
 51. Sovun va sovun taxlangan idish sifatini saqlab qolish uchun omborlarda havoning nisbiy namligi 70 foizdan oshmasligi lozim.
 52. Talab etiladigan havo namligi isitiladigan omborda havo haroratini tartibga solish va shamollatish orqali, isitilmaydigan omborda esa shamollatish orqali ta’minlanadi.
 53. Isitiladigan omborlarda qishda havo harorati qutilarning pastki qatori darajasida 2-4 °S bo‘lishi lozim, ushbu haroratning 6-8 °S gacha ko‘tarilishiga yo‘l qo‘yiladi.
 54. Yangi ishlab chiqarilgan sovunda dastlabki saqlash davrida juda ko‘p namlik bug‘lanib chiqib ketishini inobatga olgan holda ombor devori va shipida kondensat hosil bo‘lishi, qutilar o‘ralgan lentalar zanglamasligi va quti taxtalari mog‘or bosmasligi uchun ombordagi havo namligini pasaytirishga harakat qilish kerak. Yangi sovun partiyasi saqlashga qabul qilinganda ombor muntazam ravishda shamollatilishi lozim.
 55. Ortiqcha namlikni chiqarib tashlash uchun isitiladigan va isitilmaydigan omborxonalarning eshik, tuynuk va deflektorlari ochib qo‘yiladi, shuningdek maxsus shamollatish moslamalari ishga tushiriladi.
 56. Tashqaridagi havoning mutlaq namligi ombor havosining mutlaq namligidan past bo‘lgan barcha hollarda ombor havosi namligini pasaytirish uchun ombor shamollatiladi. Bunda tashqaridagi havo harorati noldan past bo‘lsa, ombordagi tashqi havo harorati inobatga olinmaydi.
 57. Agar ombor ichidagi havo harorati tashqaridagi havo haroratidan past bo‘lsa, qishda sovun saqlanadigan ombor shamollatilishi lozim.
 58. Omborni shamollatish sovun quriganda, shuningdek ombordagi havoning nisbiy namligi 70 foizgacha tushganda to‘xtatiladi.
 59. Qishki saqlash tartibidan bahorgi-yozgi saqlash tartibiga o‘tilganda, sovunni asta-sekin isitish lozim, shuningdek sovun solingan qutilarning pastki qatorida havo namligi oshib ketmasligini ta’minlash maqsadida, omborda sovun harorati tashqaridagi havoning o‘rtacha haroratidan past bo‘lishiga yo‘l qo‘ymaslik kerak. Bu davrda tashqaridagi havoning shudring nuqtasi ombor havosi haroratidan past bo‘lganda ombor shamollatilishi lozim.
 60. Ombor va tashqaridagi havo harorati va namligini o‘lchash ma’lumotlari asosida tashkilot laboratoriyasi xodimlari sovun saqlanayotgan omborlarni shamollatish to‘g‘risida ko‘rsatma berishlari lozim. Saqlash jarayonida sovun va idish sifati yomonlashishi alomatlarini o‘z vaqtida aniqlash maqsadida tashkilot laboratoriyasi tomonidan har yili yoz mavsumida ayrim qutilar ochiladi va nazorat shtabellarining tepa, o‘rta va pastki qatorlaridagi sovun va idish sifati tekshiriladi.
 61. Mavsumiy saqlash davrlari o‘zgarganda (may, noyabr) sovun shtabellari va idishlari ko‘zdan kechiriladi. Sovun sifati yomonlashishi alomatlari sezilsa, ishlab chiqargan tashkilot vakilini chaqirtirish va ishlab chiqargan tashkilot laboratoriyasi yoki boshqa mustaqil laboratoriyada sovunning fizika-kimyoviy ko‘rsatkichlarini tekshirish lozim.
 62. Sovunni saqlash davrida oyiga kamida bir marta omborxonalar tozalanishi lozim.
 63. Sovun miqdori butunligi muntazam nazorat qilinishi kerak. Sovun shtabeldan qisman berib yuborilayotganda shtabel yorlig‘ida berib yuborilgan sana, yuk xati raqami, berib yuborilgan sovun miqdori ko‘rsatiladi va shtabelda qolgan qoldiq yozib qo‘yiladi. Sovun miqdorining o‘zgarishi joylashtirish chizmasiga kiritiladi. Shtabellarni ko‘chirish va saralash vaqtida sovun miqdori o‘zgarishi ham shtabel yorlig‘iga qayd etiladi.
 64. Sovunni saqlash muddati normativ hujjat talablariga muvofiq belgilanadi. Sovunni saqlash muddati ishlab chiqarilgan sanadan hisoblanadi. Yerto‘lada saqlanayotgan sovun va idish holati qoniqarli bo‘lsa, sovunni saqlash muddati uzaytirilishi mumkin.
 65. Sovunni uzoq muddat saqlash shartlari ta’minlangan hollarda o‘tkazilgan sinovlar natijasiga ko‘ra sovun sifati normativ hujjat talablariga mos keladigan bo‘lsa, saqlash muddati uzaytirilishi mumkin.
 66. Sovunni berib yuborish Qo‘mita tomonidan beriladigan naryadlar asosida birinchi navbatda sifat holatidan kelib chiqqan holda ishlab chiqarish muddatini inobatga olgan holda amalga oshiriladi.
 67. Sovun o‘rinlari soni qayta sanab chiqilgach, trafaret bo‘yicha netto og‘irligi aniqlangan holda berib yuboriladi.
 68. Vagon va avtomobil transportiga ortish uchun sovun qutilarga taxlanadi. Sovun qutilarini ortish va tashish vaqtida sovun bus-butun saqlanishiga e’tibor qaratiladi. Qutilar zich taxlanishi va eshik qarshisidagi sovun qutilari mahkamlab qo‘yilishi lozim.
 69. Sovun vagon va avtomobil transportiga ortilgandan so‘ng, ortilgan o‘rinlar sonini hisoblab chiqish, shtabeldagi qoldiqlarni tekshirish, ma’lumotlarni shtabel yorlig‘idagi ma’lumotlar va yuk jo‘natish hujjatlari bilan solishtirish zarur. Shtabel yorlig‘ida jo‘natilgan sovun miqdori belgilab qo‘yiladi va o‘rinlar qoldig‘i chiqariladi.
 70. Mazkur Yo‘riqnoma O‘zbekiston Respublikasi Sog‘liqni saqlash vazirligi, O‘zbekiston standartlashtirish, metrologiya va sertifikatlashtirish agentligi, Oziq-ovqat sanoati korxonalari uyushmasi, “O‘zbekiston temir yo‘llari” Davlat-aksiyadorlik kompaniyasi, O‘zbekiston avtomobil va daryo transporti agentligi bilan kelishilgan.